钦定古今图书集成/明伦汇编/官常典/第771卷 > 册府元龟 > 石碏
## 钦定古今图书集成/明伦汇编/官常典/第771卷 > 册府元龟 > 石碏

按《左传隐公三年》：“卫庄公娶于齐东宫得臣之妹，曰
庄姜，美而无子，卫人所为赋《硕人》也。又娶于陈，曰厉
妫，生孝伯，早死。其娣戴妫，生桓公，庄姜以为己子。公
子州吁，嬖人之子也，有宠而好兵，公弗禁，庄姜恶之。
石碏谏曰：‘臣闻爱子，教之以义方，弗纳于邪。骄奢淫
佚，所自邪也。四者之来，宠禄过也。将立州吁，乃定之
矣。若犹未也，阶之为祸。夫宠而不骄，骄而能降，降而
不憾，憾而能眕者，鲜矣。且夫贱妨贵，少陵长，远间亲，
新间旧，小加大，淫破义，所谓六逆也。君义、臣行，父慈、
子孝，兄爱，弟敬，所谓六顺也。去顺效逆，所以速祸也。
君人者将祸是务，去而速之，无乃不可乎’？”弗听。其子
厚与州吁游，禁之不可。桓公立，乃老。　四年春，卫州
吁弑桓公而立。州吁未能和其民，厚问定君于石子。
石子曰：“王觐为可。”曰：“何以得觐？”曰：“陈桓公方有宠于
王，陈、卫方睦，若朝陈使请，必可得也。”厚从州吁如陈。
石碏使告于陈曰：“卫国褊小，老夫耄矣，无能为也。此
二人者，实弑寡君，敢即图之。”陈人执之，而请莅于卫。
九月，卫人使右宰丑莅杀州吁于濮，石碏使其宰獳
羊肩莅杀石厚于陈。君子曰：“石碏，纯臣也，恶州吁而
厚与焉。大义灭亲，其是之谓乎！”